
[bookmark: _GoBack]EXPUNERE DE MOTIVE
(1)	CONTEXTUL PROPUNERII
•	Motivele și obiectivele propunerii
Comisia recomandă negocierea cu Mauritius a unui nou Acord de parteneriat în domeniul pescuitului sustenabil și a Protocolului de punere în aplicare a acestuia, care să răspundă necesităților flotei Uniunii și să fie în conformitate cu articolele 28, 31 și 32 din Regulamentul (UE) nr. 1380/2013 privind politica comună în domeniul pescuitului („PCP”)[footnoteRef:1] și cu Concluziile Consiliului din 19 martie 2012 cu privire la o comunicare a Comisiei privind dimensiunea externă a PCP. [1: 	Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).] 

Înlocuirea actualului Acord de parteneriat în domeniul pescuitului (APP) dintre Uniunea Europeană și Mauritius cu un Acord de parteneriat în domeniul pescuitului sustenabil (APPS) ar reflecta mai bine schimbările care rezultă din reforma PCP din 2013, în special accentul mai mare pus pe sustenabilitate.
•	Coerența cu dispozițiile de politică deja existente în domeniul de politică vizat
Actualul acord de parteneriat în domeniul pescuitului dintre Uniunea Europeană și Mauritius[footnoteRef:2] a intrat în vigoare la 28 ianuarie 2014 pentru o durată de 6 ani și poate fi reînnoit tacit pentru perioade suplimentare de 3 ani. Actualul Protocol de punere în aplicare pe 4 ani[footnoteRef:3] a început să se aplice la 21 decembrie 2022 și va expira la 21 decembrie 2026. El stabilește posibilitățile de pescuit acordate flotei Uniunii și contribuția financiară corespunzătoare plătită de Uniune și de armatori. Se recomandă negocierea cu Mauritius a unui nou Acord de parteneriat în domeniul pescuitului sustenabil și a Protocolului de punere în aplicare a acestuia. [2: 	http://data.europa.eu/eli/agree_internation/2014/146/oj]  [3: 	http://data.europa.eu/eli/prot/2022/2585/oj] 

Contribuția financiară publică anuală a Uniunii datorată Mauritius se ridică la 275 000 EUR pentru acces, la care se adaugă încă 450 000 EUR alocați în mod specific sprijinului sectorial pentru politica în domeniul pescuitului și politicile conexe.
Actualul Protocol de punere în aplicare la Acordul de parteneriat în domeniul pescuitului cu Mauritius prevede posibilități de pescuit care vizează tonul și speciile mari migratoare pentru nave provenind din 4 state membre ale Uniunii (Spania, Franța, Italia și Portugalia). 
[bookmark: _Hlk219802092]APPS-urile contribuie la promovarea obiectivelor PCP la nivel internațional, garantând că activitățile de pescuit ale Uniunii desfășurate în afara apelor Uniunii se bazează pe aceleași principii și standarde ca cele aplicabile în temeiul legislației Uniunii. În plus, APPS-urile susțin cooperarea științifică între UE și partenerii săi, promovează transparența și sustenabilitatea în vederea unei mai bune gestionări a resurselor piscicole și consolidează guvernanța prin construirea de capacități pentru monitorizarea, controlul și supravegherea activităților flotelor naționale și străine și prin furnizarea de finanțare pentru a lupta împotriva pescuitului ilegal, nedeclarat și nereglementat (INN) și pentru a contribui la dezvoltarea durabilă a industriei de pescuit locale. APPS-urile completează alte instrumente ale Uniunii, inclusiv Instrumentul de vecinătate, cooperare pentru dezvoltare și cooperare internațională (IVCDCI), în ceea ce privește consolidarea capacităților naționale și regionale de gestionare a pescuitului și se bazează pe oportunitățile existente, cum ar fi cursurile de formare oferite de Centrul Comun de Cercetare (JRC) și de Agenția Europeană pentru Controlul Pescuitului (EFCA). APPS-urile consolidează poziția Uniunii în cadrul organizațiilor de pescuit internaționale și regionale: în cazul Mauritius, în special în cadrul Comisiei Tonului din Oceanul Indian (IOTC) și al Acordului privind pescuitul în sudul Oceanului Indian (SIOFA). Uniunea Europeană a dezvoltat deja o rețea de APPS-uri bilaterale în Oceanul Indian, și anume cu Seychelles și Madagascar.
•	Coerența cu alte politici ale Uniunii
Negocierea cu Mauritius a unui nou Acorduri de parteneriat în domeniul pescuitului sustenabil și a Protocolului de punere în aplicare a acestuia este în concordanță cu acțiunea externă a Uniunii care vizează țările din Africa, zona Caraibilor și Pacific (ACP), în special cu obiectivele Uniunii referitoare la respectarea principiilor democratice și a drepturilor omului.
Promovarea muncii decente ar trebui asigurată prin negocierea preconizată a unei clauze sociale în conformitate cu Convenția OIM C188 pentru lucrătorii din țara parteneră care urmează să fie angajați de navele Uniunii.
(2)	TEMEI JURIDIC, SUBSIDIARITATE ȘI PROPORȚIONALITATE
•	Temeiul juridic
Temeiul juridic procedural al deciziei îl constituie articolul 218 alineatele (3) și (4) din Tratatul privind funcționarea Uniunii Europene (TFUE). Temeiul juridic material este articolul 43 alineatul (2) din TFUE în ceea ce privește politica comună în domeniul pescuitului. 
•	Subsidiaritatea (în cazul competențelor neexclusive)
Nu se aplică, politica în domeniul pescuitului este un domeniu de competență exclusivă a UE.
•	Proporționalitatea
Decizia este proporțională cu obiectivul de stabilire a unui cadru de guvernanță juridic, economic, social și de mediu pentru activitățile de pescuit desfășurate de navele din Uniune în apele țărilor terțe, în conformitate cu articolul 31 din Regulamentul (UE) nr. 1380/2013 privind politica comună în domeniul pescuitului.
•	Alegerea instrumentului
Instrumentul este prevăzut la articolul 218 alineatul (3) din TFUE.
(3)	REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
•	Evaluările ex post/verificarea adecvării legislației existente
În 2025, Comisia a efectuat o evaluare ex post a actualului protocol de punere în aplicare la APPS-ul încheiat cu Mauritius, precum și o evaluare ex ante a unei eventuale reînnoiri a actualului acord și al protocolului aferent. Concluziile evaluării sunt prezentate într-un document de lucru al serviciilor Comisiei separat.
Evaluarea a concluzionat că sectorul pescuitului din Uniune este foarte interesat să desfășoare activități în Mauritius și că negocierea unui nou acord și a protocolului de punere în aplicare aferent este în interesul ambelor părți. Raportul de evaluare evidențiază, de asemenea, o discrepanță existentă în cel mai recent protocol între numărul de posibilități de pescuit oferite și utilizarea acestora. Orice protocol viitor ar trebui să reducă numărul posibilităților de pescuit oferite, ceea ce ar trebui să conducă la o reducere a contribuției financiare în temeiul protocolului. În plus, reînnoirea protocolului ar contribui și la consolidarea monitorizării, a controlului și a supravegherii, precum și la îmbunătățirea guvernanței activităților de pescuit din regiune.
Pentru Uniune, este important să mențină un instrument care permite o cooperare sectorială aprofundată cu Mauritius, care reprezintă un actor strategic în regiune, datorită zonei de pescuit aflate sub jurisdicția sa, și un aliat important în cadrul IOTC. Pentru strategiile de recoltare ale flotei Uniunii, acest lucru înseamnă menținerea accesului la o zonă de pescuit importantă într-un cadru juridic internațional multianual. În plus, importanța Mauritius în ceea ce privește prelucrarea tonului capturat în Oceanul Indian și exporturile de produse din ton către Uniune contribuie la relevanța noului protocol preconizat, atât pentru industria pescuitului din Mauritius, cât și pentru cea din Uniune. Pentru autoritățile din Mauritius, continuarea relațiilor cu Uniunea ar contribui, de asemenea, la consolidarea guvernanței oceanelor, datorită sprijinului specific al Uniunii care oferă oportunități de finanțare multianuale pentru acest sector.
•	Consultarea cu părțile interesate
În cadrul evaluării au fost consultate statele membre, reprezentanți ai industriei, organizații internaționale ale societății civile, precum și administrația pescuitului și societatea civilă din Mauritius. Au avut loc consultări și cu părțile interesate în cadrul reuniunilor Consiliului consultativ pentru flota de lungă distanță.
•	Obținerea și utilizarea cunoștințelor de specialitate
Nu se aplică.
•	Evaluarea impactului
Nu se aplică.
•	Adecvarea reglementărilor și simplificarea
Nu se aplică.
•	Drepturile fundamentale
Directivele de negociere, propuse ca anexă la decizie, includ o clauză privind consecințele încălcării drepturilor omului și a principiilor democratice.
(4)	IMPLICAȚIILE BUGETARE
Noul protocol de punere în aplicare ar urma să includă plata unei contribuții financiare către Mauritius. Alocările bugetare aferente (credite de angajament și credite de plată) trebuie să fie înscrise în fiecare an la linia bugetară dedicată APPS-urilor (08 05 01) și să fie compatibile cu programarea financiară a cadrului financiar multianual[footnoteRef:4] pentru 2021-2027. Cuantumurile anuale ale angajamentelor și plăților sunt stabilite în cadrul procedurii bugetare anuale, inclusiv linia de rezervă pentru propunerile care nu au intrat în vigoare la începutul anului[footnoteRef:5]. [4: 	Articolul 20 din Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii (JO L 433I, 22.12.2020, p. 28-46) eur-lex.europa.eu/legal-content/RO/TXT/PDF/?uri=OJ:L:2020:433I:FULL]  [5: 	Capitolul 40 (linia de rezervă 30 02 02) în conformitate cu acordul interinstituțional privind CFM (2013/C 373/01).] 

(5)	ALTE ELEMENTE
•	Planurile de punere în aplicare și măsurile de monitorizare, evaluare și raportare
Se preconizează că negocierile vor fi deschise la începutul celui de al doilea trimestru al anului 2026.
•	Explicarea detaliată a dispozițiilor specifice ale propunerii
Comisia recomandă ca:
Consiliul să autorizeze Comisia să deschidă și să poarte negocieri pentru semnarea și încheierea unui nou Acord de parteneriat în domeniul pescuitului sustenabil și a Protocolului de punere în aplicare a acestuia cu Mauritius;
Comisia ar trebui să fie numită negociatorul UE în această chestiune;
Comisia să poarte negocierile în consultare cu comitetul special, în temeiul dispozițiilor Tratatului privind funcționarea Uniunii Europene;


Consiliul să adreseze Comisiei directivele de negociere anexate prezentei recomandări.

Recomandare de
DECIZIE A CONSILIULUI
de autorizare a deschiderii de negocieri în numele Uniunii Europene pentru încheierea unui Acord de parteneriat în domeniul pescuitului sustenabil și a Protocolului de punere în aplicare a acestuia între Uniunea Europeană și Republica Mauritius 
 

CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (2) coroborat cu articolul 218 alineatele (3) și (4),
având în vedere recomandarea Comisiei Europene,
Întrucât ar trebui deschise negocieri cu Mauritius în vederea încheierii unui nou Acord de parteneriat în domeniul pescuitului sustenabil și a Protocolului de punere în aplicare a acestuia,
ADOPTĂ PREZENTA DECIZIE:
Articolul 1
[bookmark: _CopyToNewDocument_]Comisia este autorizată să negocieze cu Mauritius, în numele Uniunii, un nou Acord de parteneriat în domeniul pescuitului sustenabil și Protocolul de punere în aplicare a acestuia.
Articolul 2
Directivele de negociere sunt prevăzute în anexă.
Articolul 3
Negocierile trebuie să se desfășoare în consultare cu Grupul de lucru al Consiliului pentru politica externă privind pescuitul.
Articolul 4
Prezenta decizie se adresează Comisiei.
Adoptată la Bruxelles,
	Pentru Consiliu,
	Președintele

